钦定古今图书集成/明伦汇编/官常典/第649卷 > 龚起凤
## 钦定古今图书集成/明伦汇编/官常典/第649卷 > 龚起凤

按《明外史循吏传》：“起凤，字瑞周，昆山人。嘉靖三十七
年举于乡，为杞县知县。一意爱民，诸所兴革，直行己
志。狱囚三百，讯问多冤者，止留十二人，馀悉纵遣，即
上官勾捕，执弗与。所颁令有不便者，辄格之。商丘大
猾，恣睢杀人，贿其令为脱罪。监司檄起凤覆谳，未至
二十里，令出迎甚恭，嘱起凤毋竟。至县，密遣人致千”
金，起凤大怒，举囊提其额，流血被面，竟穷治伏辜。县有马夫价五百，或谓令得自取，起凤贮之库，以供邮
传资，自月俸外，毫厘无取，官舍萧然，两苍头不胜困，
先后逃去，夜自阖门而寝，处之晏如。御史按部至，供
张陋甚，寒夜罏火勿继，衔之，出俸金自市，起凤亦不
顾。监司召谓之曰：“按君严重，可令坐折足床耶？”对曰：
“此琐事，令安从知？”监司为掩口。御史怒，故久于杞，欲
伺其阴事，竟不可得。乃檄开封长吏，尽集杞考核以
疲之。事竟，语之曰：“吾知若廉，但不任治剧，吾为若移
之。”对曰：“令即不可，荷一肩行李去耳，何移为？御史？”竟
注不及当调，遂治行。杞故事：有贤令去，父老率其子
弟盛仪从，拥令游衢巷，乃听去。至是争集县庭请游。
起凤辞不得，从之县斋，不扃而出，万众欢呼，各手瓣
香，行歌前导，即委巷无不至，如是屡日不休。既去，醵
白金三伯，追五百里送之。周王闻其贤，亦有厚遗，皆
力辞不纳。归四年卒。乡人共殡殓之。